Milý ujo Milanko.

Žil ste plný a zmysluplný život, to si myslím. Žijete ho ďalej a ešte ťažšie než ktokoľvek koho poznám. Zmenili ste kruté správanie ľudí k nám, inej farby, rasy, národností, alebo k nám, ktorí sme majoritou, alebo zdravotne handicapovaní. Čelili ste mnohým útokom na vašu osobu a ďalej čelíte, pretože vás onálepkovali aj takto: to je ten čudák ktorý... Dláždite cestu pre mňa, moju rodinu a celé generácie – pre nás všetkých, vzorným správaním, prácou, morálnosťou a osobnou angažovanosťou deň čo deň. Zmenili ste náš osud, našu budúcnosť a pomohli ste nám vysporiadať sa s minulosťou. Nevidím vás plakať, ani sa zlomiť, nepočujem vás povedať nie, nedá sa, nepôjde to. Nevidím vás vypnúť zrak, sluch a vnem akoby tým problém neexistoval. Videla som vás kľačať a modliť sa. Viem o vašom vzťahu k Bohu a že ste si obaja blízky. Milovali ste nás s kapacitou, ktorou ste mohli, vzhľadom na všetky okolnosti. Mnohokrát som aj ako dieťa mala možnosť pocítiť vašu úctu k nám ktorá sa ani po rokoch nezmenila, skôr je ešte silnejšia, akoby bola bezodnou pokladnicou milostí a lásky voči nám. Vychovával ste nás v často až v prísnej disciplíne a ťažkou komplikovanou láskou. Nikdy som tomu nerozumela, lebo som nevedela ako veľmi sa o nás bojíte. Lásku, ktorú som od vás dostala, teraz, ako mama s mužom, som sa ju naučila vylepšovať, keď vychovávam vlastné deti. Teraz jej rozumiem. Či už sme sa stretli v táboroch, alebo ste nás prijali do vašej rodiny keď tá moja zlyhala keď som bola maličká, nikdy som k nikomu nemala tak blízko, komu by som vedela povedať Ďakujem s takou úctou a pokorou, akej som schopná a navždy schopná budem iba voči vám a manželovi. Kiež by som mala aspoň jednu šancu zistiť čo vás robí šťastným. Viem čo poviete keby som sa vás to priamo opýtala. Ukázali by ste prstom na mňa, môjho muža a moje deti s ktorými by ste vtipkoval tak, ako to nevie nikto koho poznám. Ľúbia vás veľmi. Ešte jednu vec. Keď som vážne ochorela, povedala som svojmu mužovi túto vetu: ak nebudem: opri sa keď budeš mať problém o neho. Keď si budeš chcieť oddýchnúť, zober deti k nemu. Nikdy to nevzdaj kvôli ničomu a nikomu a vychovaj naše deti .On ti so všetkým pomôže keď bude treba, pretože sám vychoval 6 adoptovaných detí a má jedného z najsilnejších priateľov po svojom boku. Boha. Toho predsa máme aj my. Ja som svoju rodinu stratila ako dieťa a ty tiež. On sa nám ňou stal a to mi vždy vyčarí úsmev na srdci, pretože v tvári mi to už akosi vidieť nie je s toľkými bolesťami. Vždy si bol citlivý a milujúci manžel, len vďaka tomu sme na správnej ceste tu na Zemi. Milujem ťa, milujem deti, milujem život, no nebojím sa ak sa uvidíme znovu na ceste kde nieto sĺz ani bolesti. Myslím, že tam bude váš smiech ujo Milan. Je strašne nákazlivý. Bude tam gitara a váš spev a vaše budíčky v tábore. Bude tam váš humor a pokora. Som šťastná, že tu ste. Obaja s manželom sme žili v detskom domove a obaja vieme, že sme zažili najkrajšie chvíle aj tým, že sme stretli vás, spoznali sa a stali sa priateľmi. Za všetko som vďačná a vy by ste povedal, že ďakujme Bohu. Ja s vami môžem len súhlasiť. Nech si ho volá každý ako chce, ale ja som bola milovaná a stále som. Chcela som vám to napísať. Nemajte strach, však viete, že nemusíte. Pozdravujú vás deti, manžel ktorý mi tu zase reve, lebo to číta a hladká ma pri posteli tak, že sedí na zemi  (no nemilujte ho)  a vlastne je tu veselá atmosféra aj napriek starostiam. Máme vás radi ujko Milanko a nesmiete na to ani jeden deň prestať myslieť.  S úctou vaša Bibi, Marek a deti Janka a Marek Kresánkoví. Bibi je už v nebi ujo Milan.

Dňa: 20.08.2022 v Nových Zámkoch
